Лермонтовыр адыгэбзэкIэ мэпсалъэ
ЩIэныгъэхэмкIэ Дунейпсо Адыгэ Академием хэт «Адыгэ ЩIэнгъуазэ» институтымрэ «Тетраграф» ООО-мрэ зэгъусэу яубла «Черкесика» къыдэкIыгъуэм хыхьэу Лермонтов Михаил и «Кавказ поэмэхэр» тхылъыр мы махуэхэм дунейм къытехьащ. Абы и япэ тхылъыр, къэрал, жылагъуэ лэжьакIуэшхуэу щыта Къалмыкъ Юрэ теухуар, 2011 гъэм къыдэкIауэ щытащ.
Фигу къэдгъэкIыжынщи, 1994 гъэм Республикэ полиграфкомбинатым хэта «Эль-Фа» тхылъ тедзапIэм иублауэ щытащ «КЛИО» къыдэкIыгъуэр. А серием хыхьэу тхылъ 64-рэ дунейм къытехьауэ щытащ, абы щыщу 11-р къидигъэкIащ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ, ЩIДАА-м и вице-президент ХьэфIыцIэ Мухьэмэд. «Адыгэ ЩIэнгъуазэ» институтым и унафэщI ХьэфIыцIэ Мухьэмэд къыщыхилъхьэри, ЩIДАА-м и президиумым и зэхуэсхэм ящыщ зым «Черкесика» къыдэкIыгъуэр (сериер) ягъэхьэзырыну зэгурыIуащ.
«Черкесика» къыдэкIыгъуэм къызэщIиубыдэну тхылъхэр икъукIэ щхьэпэ яхуэхъунущ адыгэхэм я тхыдэр, щэнхабзэр, IуэрыIуатэр, бзэр, хабзэр зыфIэгъэщIэгъуэнхэм, къапщтэмэ, абыхэм я псэукIэр зыхуэдэм нэхъ куууэ зыщызыгъэгъуэзэну хуей псоми, — жиIащ ХьэфIыцIэ Мухьэмэд. — Мыбы хыхьэ тхылъхэр щIэнгъуазэ пэлъытэ хъунущ, дэтхэнэми и щIэныгъэм хагъэхъуэнущ, я къэухьым зрагъэужьынущ, ди лъэпкъым къикIуа гъуэгуанэм теухуа хъыбар пэжыр къыщащIэнущ, апхуэдэуи Къэбэрдей-Балъкъэр, Къэрэшей-Шэр-джэс, Адыгэ республикэхэм исхэм я псэукIэм нэхъ куууэ хагъэгъуэзэнущ; тенджыз ФIыцIэ Iуфэм, Мэздэгу, Краснодар куейм щыпсэу ди лъэпкъэгъухэм ятеухуауэ гъэщIэгъуэн гуэрхэри къибгъуэтэнущ абыхэм. Тыркум, Сирием, Иорданием, Израилым, Иракым, США-м, Канадэм, Мысырым, Суданым, Ливием, Тыркумэным, Австралием, европей къэралхэм щыпсэу ди лъэпкъэгъухэм я дунейр къытхузэIузых, абыхэм я гъащIэм дыхэзышэ тхылъхэри хохьэ «Черкесика» къыдэкIыгъуэм. Абы гулъытэшхуэ щыхуэтщIащ лIэщIыгъуэхэр зи ныбжь урыс-адыгэ зэныбжьэгъугъэ быдэм, 1763-1864 гъэхэм екIуэкIа Урыс-Кавказ зауэм и тхыдэм. Тхылъ щхьэхуэхэр тедухуэнущ тхыдэ, зауэ, политикэ, щIэныгъэ, спорт, жылагъуэ Iуэхухэм жыджэру хэлэжьыхьа цIыху щэджащэхэм я гъащIэм. ЖыпIэнурамэ, мы къыдэкIыгъуэм, зэрыхъукIэ, къызэщIедгъэубыдэну дыхэтащ адыгэ гъащIэр икIи ар къыдэхъулIауэ къызолъытэ.
«Черкесика» къыдэкIыгъуэм хыхьэу дунейм къытехьэну тхылъи 150-р я жыпхъэкIи ахэр зытеухуауэ щытыну IуэхугъуэкIи убзыхуащ. Абыхэм ихуэну тхыгъэхэр щIэныгъэлI цIэрыIуэхэм ягъэхьэзыращ. «Черкесика»-м и редактор нэхъыщхьэр ЩIДАА-м и академик ХьэфIыцIэ Мухьэмэдщ. Редакцэм и коллегием хэтщ филологие щIэныгъэхэм я доктор, ЩIДАА-м и вице-президент, КъШР-м и ТхакIуэхэм я союзым и гуащэ Бэчыжь Лейлэ, тхакIуэ, «Звезда» журналым и редактор нэхъыщхьэ, ЩIДАА-м и академик Гордин Яков, УФ-м и СурэтыщIхэм я зэгухьэныгъэм хэт, ДАХ-м и саугъэтым и лауреат, ТворчествэмкIэ дунейпсо академием и академик Горлов Михаил, философие щIэныгъэхэм я доктор, ЩIДАА-м и академик, прозаик Къандур Мухьэдин, литературэдж, КъБР-м и ТхакIуэхэм я союзым и тхьэмадэ КхъуэIуфэ Хьэчим, тхыдэ щIэныгъэхэм я доктор, профессор, ЩIДАА-м и академик Куценкэ Игорь, СССР-м, РСФСР-м я Къэрал саугъэтхэм я лауреат, Адыгэ Республикэм и ТхакIуэхэм я союзым и тхьэмадэ МэшбащIэ Исхьэкъ, экономикэ щIэныгъэхэм я доктор, ЩIДАА-м и академик, Дунейпсо Адыгэ Хасэм и тхьэмадэ Сэхъурокъуэ Хьэутий, Германиемрэ Тыркумрэ я литературэ саугъэтхэм я лауреат, прозаик, драматург Онер Четин, социологие щIэныгъэхэм я доктор, профессор, ЩIДАА-м и академик, Адыгэ къэрал университетым и ректор Хъунэгу Рашид, тхыдэ щIэныгъэхэм я доктор, профессор, ЩIДАА-м и академик КIыргъ Iэсхьэд, ДАХ-м и саугъэтым и лауреат, ЩIДАА-м щIыхь зиIэ и академик Шакъ Елбэрд, биологие щIэныгъэхэм я доктор, профессор, ЩIДАА-м и академик Щоджэн Iэсхьэд сымэ.
«Черкесика»-м и ещанэ тхылъым итынущ Шинкубэ Бэгърат и «ЖылакIэ», Лохвицкий Михаил и «Уафэгъуагъуэ макъ» тхыгъэхэр. Апхуэдэу дунейм къытехьэнущ Чуякъуэ Инус и романхэмрэ повестхэмрэ, Урыс — Кавказ зауэм теухуа архив дэфтэрхэр щызэхуэхьэсыжа, Кавказ Ищхъэрэм щыпсэу лъэпкъхэм я таурыхъ нэхъыфIхэр къыщызэщIэкъуэжа къыдэкIыгъуэхэр, хамэ къэрал щыпсэу ди лъэпкъэгъухэм я тхыгъэ къыхэхахэр зэрыт «Хуитыныгъэм и жэщ» тхылъыр, нэгъуэщIхэри.
КъыдэкIыгъуэм нэхъ гъэщIэгъуэну хэтыну тхылъхэм ящыщщ Урыс-Кавказ зауэм теухуауэ а зэманым хамэ къэрал щыщ щIэныгъэлIхэм, зауэ тхыдэджхэм, дипломатхэм ятхахэр иту дунейм къытехьэну томищыр. Абы нэмыщI къыдэкIынущ а зауэм теухуауэ урыс щIэныгъэлIхэм я Iуэху еплъыкIэхэр къыщыгъэлъэгъуэжа тхылъищ. Адыгэхэм Урыс-Кавказ зауэм тратхыхьахэр томитхум щызэхуэхьэсыжауэ щытынущ.
«Черкесика»-м и етIуанэ къыдэкIыгъуэу дунейм къытехьа «Кавказ поэмэхэр» тхылъым итщ урыс тхакIуэшхуэ Лермонтов Михаил и IэдакъэщIэкIхэр. Ар урыс усакIуэшхуэр къызэралъхурэ илъэс 200 зэрырикъум (2014 гъэм жэпуэгъуэм и 15) хуэгъэпсауэ къыдагъэкIащ. Фигу къэдгъэкIыжынщи, Лермонтовым итха поэми 9-м щыщу 8-р адыгэхэм триухуащ. Мы усакIуэм шэрджэсхэм ятриухуа тхыгъэм хуэдиз зи къалэмыпэм къыщIэкIа нэгъуэщI зы лъэпкъми къахэкIакъым. Лермонтов Михаил и поэмэхэр урысыбзэкIи адыгэбзэкIи мы тхылъым ихуащ. Ахэр адыгэбзэкIэ зэзыдзэкIар КъБР-м и Къэрал саугъэтым и лауреат, республикэм и цIыхубэ усакIуэ Ацкъан Русланщ. Тхылъыр сурэтхэмкIэ дахэу, екIуу игъэщIэрэщIащ сурэтыщI Горлов Михаил. НапэкIуэцI 500-м щIигъу тхылъым и дэтхэнэ нэкIубгъуэми и лъабжьэм «зыщауфэбгъуащ» Кавказым и бгы уардэхэм, и губгъуэ хуитхэм. Абы къищынэмыщIауэ, Лермонтовым и Кавказ поэмибгъум лъэхъэнэ зэхуэмыдэхэм я сурэтыщIхэм хуащIа псори мы тхылъым къыщызэщIикъуэжащ Горлов Михаил. Нобэр къыздэсым Лермонтовым и IэдакъэщIэкIхэр джыным теухуауэ ирагъэкIуэкIа лэжьыгъэхэм апхуэдэ ущрихьэлIэркъым. Абы къыхэкIыу тхылъыр зыгъэхьэзырахэм я дежкIэ ар ехъулIэныгъэшхуэщ.
ЩхьэщэмыщI Изэ.
